To kampe inde i sæsonen har den talentfulde playmaker Victor Norlyk allerede vist nok til at overbevise Mors-Thy Håndbold om, at han er værd at satse på i fremtiden. Klubben har derfor forlænget den 18-årige playmakers kontrakt med to år, så parterne har papir på hinanden frem til 30. juni 2026. Victor Norlyk satte sidste år sin signatur på en to-årig aftale med Mors-Thy Håndbold. Kontrakten trådte i kraft fra begyndelsen af 2022/23-sæsonen, hvor det var planen, at stortalentet primært skulle spille på klubbens U19-hold. - Det har været tydeligt for de fleste gennem mange år, at Victor er et stort talent, og med hans præstationer i opstarten og senest mod TTH Holstebro har han overbevist alle om, at han kan begå sig på liganiveau, siger Niels Agesen, der er cheftræner i Mors-Thy Håndbold. Drømmer stort Stortalentet, som tidligere har spillet for Aars HK, er glad for, at kontrakten med Mors-Thy Håndbold allerede er blevet forlænget. Han har store forventninger til samarbejdet. - Som de fleste drømmer jeg om at komme til udlandet og spille, men lige nu og her drømmer jeg om at vinde så mange kampe som muligt og om at spille slutspil og Final4 med Mors-Thy Håndbold, siger Victor Norlyk. Mors-Thy Håndbold håber, at de kan være med til at udfolde Victor Norlyks talent. - Victors nye fire-årige aftale vidner om, hvor stor en tro vi har på ham, men den vidner også om, at det hele ikke skal indfries nu og her. Og så er det bare en del af det, vi gerne vil - at få lov til at beholde de unge spillere i klubben og arbejde længere tid med dem i stedet for at sende dem videre efter én god sæson. Vi glæder os til at opleve Victor udfolde sit store talent over de næste år i Mors-Thy Håndbold, siger Niels Agesen.

Opsummering:
Mors-Thy Håndbold har forlænget kontrakten med den 18-årige playmaker Victor Norlyk kort efter, at hans oprindelige aftale med klubben trådte i kraft.